Document ID: /roh_data/filtered/fineweb-2-filterrobots_roh.jsonl.gz/64130

10 ONNS OGNA – RESTAURAZIUN 2023 – GIUBILEUM 16-09-2023
FIASTA GARTEGIADA
Il giubileum, sonda, ils 16 da settember 2023, cun 70 hosps ed en presenza da cusseglier guvernativ Jon Domenic Parolini ei stau in bi success.
d.s.a.d. president communal Dumeni Tomaschett, cusseglier guvernativ Jon Domenic Parolini, commemberAs dalla fundaziun OGNA Venice Spescha, Gieri Spescha, Erica Cavegn-Pfister, Markus Hilfiker, Thomas Imboden (Foto)
RESTAURAZIUN DALLA SCULPTURA
La restauraziun – calculada cun CHF 50'000 – ei vegnida sustenida dalla vischnaunca Trun, da Trun Turissem sco era da fundaziuns e sponsurs, aschia che la sanaziun dil betun e las lavurs dil contuorn han saviu vegnir terminadas cun success.
Era la restauraziun necessaria dallas treis plasticas e dallas picturas muralas egl intern dalla sculptura han saviu vegnir realisadas grazia a pliras donaziuns sco era alla vendita da graficas.
Pil manteniment regular dall'OGNA essan nus vinavon visai sin Vies sustegn!
DONAZIUN ONLINE
DONAZIUN VIA BANCA
en favur dalla Fundaziun OGNA, Trun
tier la Banca Cantunala Grischuna, Glion
IBAN <iban-pii>
DONNS E TSCHUF
Buca mo il betun mobein era las treis plasticas sco era las picturas muralas egl intern han pitiu: L'aura e deposits tschufs, sfessas el betun e fluriziun laian anavos fastitgs.
Cun la nova colurada dallas picturas muralas ein ils donns dall'aura e las fessas buca pli veseivels.
SANAZIUN DIL BETUN
Ils mieds empermess lubeschan da surdar las lavurs per la sanaziun. Quella cumpeglia ina schubergiada dall’entira surfatscha cun pressiun aulta, in profund tractament idrofob ed ina lasura transparenta sco schurmetg.
Aschia vegnan era las finas fessas emplenidas. In’ulteriura cuvrida cunter ieli ed aua prevegn d’in’ulteriura dissoluziun. Cun l’enconuschenta firma Desax SA ha la fundaziun OGNA anflau in partenari cumpetent per la restauraziun.
Dapi l'inauguraziun il matg 2013 ei la sculptura sut tschiel aviert exponida a tutt'aura, a tuttas temperaturas e las midadas dallas stagiuns. Quei lai anavos fastitgs ch'ein daventai pli e pli veseivels duront ils davos onns. Bein veseivels ein las sdresas verticalas vid las preits dadens e dado e da sum tochen dem. Quellas neschan tras la plievgia che cula dalla preit giu. Consequentamein sefuorma tras la humiditad ina sdresa da puorla e mescal. In fenomen bien enconuschent tier construcziuns da betun.
Veramein problematic eran las finas fessas ellas preits dallas fatschadas dadens e dado. Gia 2018 han experts fatg attents sin quellas fessas. En quei connex sefuorma ina 'fluriziun' alva ch'era bein veseivla specialmein egl intern dalla sculptura.
Las numerusas fessas verticalas ein vegnidas cuvretgas cun ina cozza protegenta.
sco era donaturas e donaturs privats